Használati szerződés

Jelen használati szerződés (a továbbiakban: Szerződés) létrejött az alábbi felek között, az alábbi feltételekkel:

(i) „MAGYAR TERMÉK” Tájékoztatási, Minőségellenőrző Nonprofit Korlátolt Felelősségű Társaság (cím: 2541 Lábatlan, Rákóczi Ferenc út 105., cégjegyzékszám: 11-09-016954, képviseli: Benedek Eszter Katalin ügyvezető), mint jogosult (a továbbiakban: Jogosult) és

(ii) Cégszerű elnevezés:  
Székhely:

Cégjegyzékszám:   
Adószám:

Képviseli (aláírásra jogosult személy):

mint használó (a továbbiakban: Használó) között.

Jogosult és Használó a továbbiakban együttesen Felek.

**1. Előzmények**

1.1. Feleknek tudomása van arról, hogy a Jogosult tulajdonában van a „Kereskedelmi Nívódíj” feliratú színes ábrás tanúsító védjegy (a továbbiakban: Védjegy, lajstromszáma: 239 871). Jogosult szabályzatot (a továbbiakban: Szabályzat) dolgozott ki a Védjegy tanúsítására és használatára vonatkozó feltételekről. Használó a Szabályzatot megismerte, és a Védjegy használatával kapcsolatban alkalmazandó szabályrendszerként jelen szerződés aláírásával elfogadja. Felek megállapodnak, hogy a Védjeggyel kapcsolatos együttműködésük kizárólag a jelen szerződés szerinti használati jogviszonyon alapul.

**2. Használati jog engedélyezése és tartalmának meghatározása**

2.1. Jogosult nem kizárólagos használati engedélyt (a továbbiakban: Használati engedély) ad Használónak a Védjegy kereskedelmi és marketing tevékenységével kapcsolatban, Magyarország területén történő használatára, 1 éves határozott időtartamra. Felek kereskedelmi és marketing tevékenységen a védjegyekkel ellátható termékek és szolgáltatások nemzetközi osztályozására vonatkozó Nizzai Megállapodás 35. osztályába sorolt szolgáltatásokat értik. Felek az 1 éves határozott időtartamon jelen Szerződés mindkét fél által történő aláírását követő 1 éves időtartamot értik.

2.2. Használó a használati engedély alapján jogosult a Védjegyet a Szabályzatban meghatározott módon felhasználni kereskedelmi tevékenysége megkülönböztetésére, üzleti tevékenysége során. A használat irányulhat a Védjegy használatára Használó kereskedelmi tevékenységével kapcsolatban, Használó üzlethelyiségeiben elhelyezett vizuális arculati elemként, a Használó kereskedelmi tevékenységére vonatkozó hirdetésekben és marketing anyagokban, beleértve a Használóról és a kereskedelmi tevékenységéről készült online és offline hirdetési és marketing anyagokat. Használó ugyanakkor nem jogosult a Védjegyet saját tulajdonaként feltüntetni, a Védjegy használatát harmadik személynek engedélyezni, és a Védjegyet kereskedelmi tevékenységén kívüli szolgáltatásain, valamint az általa forgalmazott árukon felhasználni. Használó vállalja, hogy a Szerződés lejáratának napjáig megszünteti a Védjegy használatát minden általa alkalmazott felhasználási módon.

2.3. Használó hozzájárulását adja ahhoz, hogy Jogosult hivatkozhasson Használóra, a Védjeggyel kapcsolatos olyan marketing tevékenysége során, melynek elsődleges célja a Védjegy, és a Védjegy mögött álló díjazási rendszer népszerűsítése, és magyarországi piaci elismertségének növelése. Ennek során Jogosult felhasználhatja Használó cégszerű elnevezését, védjegyét, valamint a Védjegy alapját képező díj Használó részére történő odaítélésének tényét a Védjeggyel kapcsolatos online és offline hirdetési és marketing anyagokban. Jogosult vállalja, hogy kérésére Használót tájékoztatja erről a tevékenységéről.

**3. Engedélyezett jogok használatba adása és használatba vétele**

3.1. Jogosult jelen szerződés hatálybalépését követő 5 naptári napon belül átadja Használó részére a Védjegyre és a használatára vonatkozó dokumentációt (a továbbiakban: Dokumentáció), amely a Védjegyre vonatkozó arculati és a használati feltételeket tartalmazó szabályzatból áll. Jogosult Használó kérésére betanítást ad Használó képviselőinek a Védjegyre és a használatára vonatkozó szabályokról és feltételekről.

3.2. Használó vállalja, hogy a Szerződés hatálybalépés követő 1 naptári hónapon belül megkezdi a Védjegy használatát, melynek a Védjegy Használó üzleti tevékenységéhez köthető vizuális arculat elemeként történő felhasználása minősül. Használó vállalja, hogy a Védjegy használata során betartja a Védjegyre és a használati szabályaira vonatkozó dokumentációban leírtakat. Használó vállalja, hogy erről Jogosultnak kérése esetén írásban tájékoztatást ad.

**4. Díjfizetési és költségviselési feltételek**

4.1. Felek megállapodnak, hogy a Védjegy Szerződés szerinti használata díjmentes. Használó ugyanakkor vállalja, hogy a Védjeggyel és a használatával kapcsolatos hirdetési és marketing tevékenysége kiadásait önállóan finanszírozza. Ezzel kapcsolatban csak abban esetben érvényesít Jogosult felé pénzügyi követelést, ha annak tartalmához, összegéhez és fizetési feltételeihez Jogosult előre írásban hozzájárulását adta.

**5. Szavatosságok meghatározása**

5.1. Jogosult kijelenti, hogy nem állnak fenn, és a jelen szerződés hatálya alatt nem is keletkeznek a Védjeggyel kapcsolatban harmadik személyt megillető olyan jogok, amelyek korlátoznák Használó Védjegyre vonatkozóan jelen szerződéssel létrejövő használati jogát. Felek megállapodnak, hogy Jogosult a Szabályzat szerinti feltételek teljesítése esetén jogosult a jelen Szerződés szerinti nem kizárólagos használati jogot adni Használóval azonos üzleti tevékenységet folytató harmadik személynek is, azzal a feltétellel, hogy az így létrejövő párhuzamos, nem kizárólagos használati jogok, nem korlátozzák egymást.

5.2. Jogosultnak tudomása van arról, a Védjegy Szerződés szerinti használatát nem szabályozzák külön jogszabályi előírások jelen szerződés hatálybalépésekor. Jogosult ugyanakkor vállalja, hogy gondoskodik az ilyen külön jogszabályi feltételek teljesítéséről, amennyiben a Védjegy Szerződés szerinti használatával kapcsolatban a Szerződés időtartama alatt ilyenek hatályba lépnek. Használónak tudomása van arról, hogy Jogosult nem vállal felelősséget Használó felé az ilyen külön jogszabályban meghatározott feltételek teljesülésével kapcsolatban. Ennek megfelelően Használó nem támaszt kártérítési igényt Jogosult felé, amennyiben Használónak a Védjegy használatát külön jogszabályi feltételek teljesülésülésének elmaradása miatt, hatósági határozat alapján kell megszüntetnie.

**6. Titoktartási és tájékoztatási feltételek meghatározása**

6.1. Felek vállalják, hogy üzleti titokként kezelik a másik félről, a másik fél üzleti tevékenységéről a Szerződés időtartama alatt tudomásokra jutott adatokat és információkat. Felek azt is vállalják, hogy a Védjegy használatával kapcsolatban igénybe vett partnereikkel kapcsolatban is olyan megállapodást hoznak létre, amely biztosítja a másik félre és üzleti tevékenységére vonatkozó adatok és információk üzleti titokként történő kezelését.

6.2. Felek megállapodnak, hogy egymást haladéktalanul tájékoztatják minden olyan tudomásukra jutott tényről és körülményről, amely jelen szerződés teljesítését, vagy bármelyik fél érdekét sértheti. Ezek közé sorolják különösen a Védjegy jogosulatlan felhasználását, és a Védjegy jó hírnevének csorbítását. Felek megállapodnak, hogy minden esetben Jogosult lép fel hivatalosan, a jogosulatlan felhasználás esetén.

**7. A szerződés időtartama, megszűnése, meghosszabbítása**

7.1. Jelen Szerződés mindkét fél aláírása napján lép hatályba, és 1 éves határozott időtartamra szól. A Szerződés meghosszabbítására nincs lehetőség. Felek a Védjegy használatra minden esetben új szerződést kötnek, amikor a Védjegy használatának alapját képező tanúsítási folyamat Jogosult szempontjából eredményesen befejezésre kerül.

7.2. Jelen szerződés automatikusan megszűnik, amennyiben Használó a szerződés hatálybalépését követő 1 hónapon belül nem kezdi meg a Védjegy használatát a Szerződés szerinti feltételekkel.

7.3. Súlyos szerződésszegés esetén Jogosultat megilleti az azonnali felmondás joga. Súlyos szerződésszegésnek minősül a Védjegy Használó által történő jogosulatlan hasznosításának engedélyezése, és Használó olyan tisztességtelen piaci magatartása, amely veszélyezteti a Védjegy jó hírnevét.

**8. Vegyes rendelkezések**

8.1. Használó vállalja, hogy Jogosult kérésére közreműködik a Jogosult által a Védjegy, a Védjegy mögött álló tanúsítási rendszer népszerűsítése, és hazai piaci elismertségének növelése céljából végrehajtásra kerülő marketing tevékenységben. Felek megállapodása alapján Jogosultat terhelik Használó Jogosult kezdeményezésére történő közreműködésével kapcsolatos kiadásai. Felek ezekkel kapcsolatban előre írásban megállapodnak.

8.2. Jelen Szerződés módosítása, kiegészítése csak írásban lehetséges és érvényes. A Szerződésben szabályozott nyilatkozatok csak írásban, ajánlott levélként történő elküldéssel hatályosak.

8.3. Szerződő Felek a jelen szerződésben vállalt kötelezettségeik megsértése esetén a Polgári Jog általános szabályai szerint tartoznak felelősséggel.

8.4. Felek megállapodnak, a Szerződésre, annak értelmezésére, valamint a Szerződésben nem szabályozott kérdésekre, Magyarország joga, így különösen a mindenkor hatályos Polgári Törvénykönyv rendelkezései, valamint az üzleti titokra és a védjegyekre vonatkozó magyar jogszabályok irányadók.

8.5. Jelen szerződés 3 számozott oldalt tartalmaz, és 2 példányban készült el.

*Szerződő felek a szerződést elolvasták és megértették, mint akaratukkal megegyezőt, helyben hagyóan aláírták.*

Lábatlan, 2023.

Jogosult Használó

„MAGYAR TERMÉK” Nonprofit Kft.